Story 22: Olketa Putim Joseph Long Prison
JOSEPH hem 17 year nomoa taem olketa tekem hem go long Egypt. Long there, olketa salem hem long Pot′i‧phar. Pot′i‧phar hem waka for king bilong Egypt, wea olketa kolem hem Phar′aoh.
Joseph waka hard for masta bilong hem, Pot′i‧phar. So taem Joseph hem grow big moa, Pot′i‧phar markem hem for lukaftarem evri samting long haos bilong hem. So, why nao Joseph hem stap hia long prison? Hem from waef bilong Pot′i‧phar.
Joseph luk naes tumas taem hem growap, and waef bilong Pot′i‧phar laekem hem for leidaon witim hem. Bat Joseph savve diswan hem rong, so hem no duim. Waef bilong Pot′i‧phar hem kros fogud. So taem hasband bilong hem kam long haos, hem laea and sei: ‘Datfala nogud man Joseph trae for leidaon witim mi!’ Pot′i‧phar bilivim waef bilong hem and torowem Joseph insaed long prison.
Man wea lukaftarem prison hem lukim hao Joseph hem gudfala man. So hem markem hem for lukaftarem evri nara prisoner. Bihaen, Phar′aoh hem kros long man wea lukaftarem wine bilong hem and man wea kukim bred bilong hem, and hem putim olketa long prison. Wanfala naet each wan garem spesol dream, bat olketa no savve long mining bilong dream bilong olketa. Long next day Joseph sei: ‘Talem mi dream bilong iufala.’ And taem olketa talem, Joseph, witim help bilong God, talemaot mining bilong dream bilong olketa.
Joseph sei long man wea lukaftarem wine: ‘Insaed thrifala day iu bae lusim prison, and kamap man for lukaftarem wine bilong Phar′aoh moa.’ So Joseph sei: ‘Taem iu go aot, talem Phar′aoh abaotem mi, and helpem mi for lusim disfala ples.’ Bat Joseph sei long man for kukim bred: ‘Insaed thrifala day Phar′aoh bae aotem hed bilong iu.’
Thrifala day bihaen, samting wea Joseph talem kamap tru. Phar′aoh aotem hed bilong man wea kukim bred. Bat man wea lukaftarem wine bilong hem lusim prison and start for waka for king moa. Bat hem barava forgetim Joseph! Hem no talem Phar′aoh abaotem hem, so Joseph mas stap long prison.
Genesis 39:1-23; 40:1-23.
Olketa Kwestin
- Joseph hem haomas year taem olketa tekem hem go long Egypt, and wanem nao happen taem hem kasem long there?
- Hao nao gogo Joseph hem stap long prison?
- Wanem responsibility nao Joseph kasem taem hem long prison?
- Long prison, wanem nao Joseph duim for man wea lukaftarem wine and man wea kukim bred bilong Pharoah?
- Wanem nao happen bihaen man wea lukaftarem wine hem go aot from prison?
Samfala extra kwestin
- Readim Genesis 39:1-23.
From no eni law from God wea olketa raetem for stopem adultery hem stap long taem bilong Joseph, wanem nao mekem hem ranawe from waef bilong Potiphar? (Gen. 2:24; 20:3; 39:9)
- Readim Genesis 40:1-23.
Storyim dream bilong man for lukaftarem wine bilong Pharaoh and mining bilong datwan wea Jehovah talem long Joseph. (Gen. 40:9-13)
Wanem dream nao man wea kukim bred hem garem, and wanem nao mining bilong dream bilong hem? (Gen. 40:16-19)
Long wanem wei nao faithful and wise slave sekson distaem garem sem tingting wea Joseph garem? (Gen. 40:8; Ps. 36:9; John 17:17; Acts 17:2, 3)
Hao nao Genesis 40:20 helpem iumi minim why olketa Christian no celebratem birthday? (Eccl. 7:1; Mark 6:21-28)
tpi_Latn eng_Latn tpi_Latn tpi_Latn tpi_Latn tpi_Latn tpi_Latn lus_Latn pol_Latn eng_Latn lim_Latn tpi_Latn tpi_Latn tpi_Latn nld_Latn lus_Latn tpi_Latn lus_Latn tpi_Latn tpi_Latn tpi_Latn eng_Latn